**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 28.08.2024, ora 08:00 – 29.08.2024, ora 08:00**

1. ***SITUAŢIA HIDROMETEOROLOGICĂ***

**1. Situaţia şi prognoza hidrologică pe râurile interioare şi Dunăre din 29.08.2024, ora 07:00**

**Institutul Naţional de Hidrologie şi Gospodărire a Apelor** (I.N.H.G.A.) a emis la data de 28.08.2024, la ora 10:30, **Atenţionarea Hidrologică nr. 78 – COD GALBEN**, valabilă în intervalul *28.08.2024, ora 11:00 – 29.08.2024, ora 12:00*, vizând scurgeri importante pe versanţi, torenţi şi pâraie, viituri rapide pe râurile mici cu posibile efecte de inundaţii locale şi creşteri de debite şi niveluri pe unele râuri din bazinele hidrografice: *râurile din Dobrogea*, cu posibile depăşiri ale **COTELOR DE ATENŢIE.**

Această **Atenţionare Hidrologică** a fost transmisă de Centrul Operativ pentru Situaţii de Urgenţă al Ministerului Apelor şi Pădurilor către: Inspectoratul General pentru Situaţii de Urgenţă, Secretariatul General al Guvernului, Centrul de Situaţii al Guvernului, Ministerul Apărării Naţionale, Ministerul Afacerilor Interne, Ministerul Transporturilor, Ministerul Sănătăţii, Ministerul Economiei, Ministerul Agriculturii şi Dezvoltării Rurale, Comisia Naţională pentru Controlul Activităţilor Nucleare, Serviciul de Protecţie şi Pază, Serviciul de Telecomunicaţii Speciale, S.C. Hidroelectrica S.A., Agenţia Naţională de Îmbunătăţiri Funciare, precum și către Comitetele Judeţene pentru Situaţii de Urgenţă vizate, astfel:

*- CONSTANȚA și TULCEA (2 prefecturi) – COD GALBEN.*

**RÂURI**

**Debitele au fost, în general, staționare,** exceptând cursurile mijlocii şi inferioare ale Someşului, Crişului Negru, Crişului Alb, Mureşului, Buzăului, Putnei, Trotuşului unde au fost în creştere prin propagare şi bazinul superior al Oltului aval Sâncrăieni precum şi râurile din Dobrogea unde au fost în creştere datorită precipitațiilor prognzate şi propagării.

Debitele se situează, în general, la valori sub mediile multianuale lunare, cu coeficienți moduli cuprinși între 30-50%, mai mici pe râurile din bazinele hidrografice: Iza, Tur, Someș, Barcău, Crișul Repede, Crișul Negru, Crișul Alb, Timiș, Bârzava, Moravița, Caraș, Nera, Cerna, Vedea, Siret (exceptând cursurile superioare ale Buzăului şi Bistriței) şi Prut, precum şi pe unele râuri din Dobrogea.

Este în vigoare **ATENȚIONAREA HIDROLOGICĂ nr. 78** din 28.08.2024.

Nivelurile pe râuri la stațiile hidrometrice se situează sub **COTELE DE ATENȚIE**.

**Debitele vor fi, în general, staționare** exceptând cursurile superioare şi mijlocii ale Someşlui, Crişului Negru, Crişului Alb şi Mureşului unde vor fi în scadere uşoară şi cursurile lor inferioare, unde vor fi în creştere prin propagare.

Sunt posibile scurgeri importante pe versanți, torenți și pâraie, viituri rapide pe râurile mici cu posibile efecte de inundații locale și creşteri importante de debite și niveluri pe unele râuri mici din zonele de deal și munte din sudul, centrul și estul țării.

Se menține în vigoare **ATENȚIONAREA HIDROLOGICĂ nr. 78** din 28.08.2024 până la ora 09:00.

Nivelurile pe râuri la stațiile hidrometrice se vor situa sub **COTELE DE ATENȚIE**.

**DUNĂRE**

**Debitul la intrarea în țară (secțiunea Baziaș) în intervalul 28 – 29.08.2024 a fost în creştere (2900 m3/s).**

În aval de Porţile de Fier debitele au fost în creștere pe sectorul Gruia – Cernavodă și în scădere pe sectorul Hârșova – Tulcea.

**Debitul la intrarea în țară (secțiunea Baziaș) va fi în scădere (2700 m3/s).**

În aval de Porțile de Fier, debitele vor fi în scădere pe sectorul Gruia – Calafat şi în creştere pe sectorul Bechet – Tulcea.

**2.** **Situaţia meteorologică în intervalul 28.08.2024, ora 09:00 –29.08.2024, ora 06:00**

**Administraţia Naţională de Meteorologie** (A.N.M.) a emis la data de 28.08.2024, la ora 10:00, **Atenționarea Meteorologică nr. 115**, conform căreia:

**- COD GALBEN:** „*În intervalul 28 august, ora 10 – 29 august, ora 10.00, în Dobrogea și estul Munteniei vor fi averse, intensificări de scurtă durată ale vântului (viteze în general de 45...55 km/h) și trecător descărcări electrice. Prin acumulare cantitățile de apă vor fi de 15...25 l/mp și izolat de peste 30...40 l/mp. Notă: astfel de fenomene vor fi pe alocuri și în celelalte zone.”*

Această **Atenționare Meteorologică** a fost transmisă de Centrul Operativ pentru Situaţii de Urgenţă al Ministerului Mediului, Apelor şi Pădurilor către: Inspectoratul General pentru Situaţii de Urgenţă, Secretariatul General al Guvernului, Centrul de Situaţii al Guvernului, Ministerul Apărării Naţionale, Ministerul Afacerilor Interne, Ministerul Transporturilor, Ministerul Sănătăţii, Ministerul Economiei, Ministerul Agriculturii şi Dezvoltării Rurale, Comisia Naţională pentru Controlul Activităţilor Nucleare, Serviciul de Protecţie şi Pază, Serviciul de Telecomunicaţii Speciale, S.C. Hidroelectrica S.A., Agenţia Naţională de Îmbunătăţiri Funciare, precum și către Comitetele Judeţene pentru Situaţii de Urgenţă, astfel:

*- BRĂILA, CĂLĂRAȘI, CONSTANȚA, IALOMIȚA și TULCEA (5 prefecturi) – COD GALBEN.*

**ÎN ŢARĂ**

Valorile termice diurne, în scădere față de ziua precedentă în regiunile extracarpatice (local semnificativ în sud-est), dar în creștere în vest, nord-vest și centru, s-au situat peste mediile climatologice în cea mai mare parte a țării, iar pe alocuri în Banat și izolat în Crișana a fost caniculă și tot în aceste regiuni și disconfortul termic s-a menținut ridicat (indicele temperatură-umezeală ITU a atins pragul critic de 80). Cerul a fost variabil în vest și nord-vest și a avut înnorări temporar accentuate în restul teritoriului. S-au semnalat perioade cu averse, însoțite de descărcări electrice în Dobrogea, pe arii relativ extinse în Muntenia, local în Moldova, pe spații mici în Transilvania și Oltenia, iar din datele radar și cele provenite de la reţeaua naţională de fulgere, izolat, și în Banat. Tot din date radar în județul Tulcea punctifotm s-au acumulat și cantități de apă de peste 25...30 l/mp. Vântul a suflat slab și moderat, cu unele intensificări la munte, dar trecător și în regiunile estice. Temperaturile maxime s-au încadrat între 23 de grade la Întorsura Buzăului și Adamclisi și 35 de grade la Arad, Sânnicolau Mare, Jimbolia, Timișoara și Banloc, iar la ora 06 temperatura aerului avea valori cuprinse între 13 grade la Toplița și 24 de grade la Șiria, Sulina și Sfântu Gheorghe-deltă.

*Observație: de ieri de la ora 6.00, au fost în vigoare 7 mesaje de alertă privind fenomene meteorologice periculoase imediate, respectiv:*

*- 1 avertizare cod portocaliu emisă de SRPV Constanța;*

*- 6 atenționări cod galben (2 emise de SRPV Timișoara, 2 emise de SRPV Sibiu, 1 emisă de la SRPV Cluj, 1 emisă de SRPV Bacău).*

**LA BUCUREŞTI**

Valorile termice diurne au scăzut semnificativ față de ziua anterioară și s-au situat în jurul celor normale datei. Cerul a avut înnorări în cea mai mare parte a intervalului și trecător, în prima parte a zilei, în unele cartiere a plouat slab. Vântul a suflat slab până la moderat. Temperatura maximă a fost de 29 de grade în Băneasa și 30 de grade la Afumați și Filaret, iar la ora 06 se înregistrau temperaturi de 22 de grade la Afumați și Băneasa și 23 de grade la Filaret.

**3. Prognoza meteorologică în intervalul 29.08.2024, ora 09:00 –30.08.2024, ora 09:00**

**ÎN ŢARĂ**

Vremea va fi, în general, instabilă în Moldova, Dobrogea, Muntenia, Oltenia și Transilvania unde vor fi înnorări temporar accentuate și perioade cu averse, însoțite local de descărcări electrice. În intervale scurte de timp sau prin acumulare se vor înregistra cantități de apă însemnate (pe alocuri 15...25 l/mp și izolat peste 30...40 l/mp) și vor fi condiții de grindină. În restul teritoriului, cerul va fi variabil, iar fenomene de instabilitate atmosferică vor fi posibile pe spații mici, mai ales la munte. Vântul va sufla slab și moderat, cu intensificări locale ziua, mai ales în sud, în est și la munte, precum și în timpul ploilor, când vor fi posibile și vijelii. Temperaturile maxime se vor încadra între 23 și 33 de grade, mai ridicate în Banat și Crișana spre 34...35 de grade, unde și disconfortul termic va fi ridicat. Minimele termice vor fi cuprinse în general între 13 și 20 de grade.

**LA BUCUREŞTI**

Vremea va fi în general instabilă, cu valori termice apropiate de mediile climatologice. Cerul va avea înnorări temporar accentuate și, mai ales după-amiaza, vor fi averse, posibil moderate cantitativ și descărcări electrice. Vântul va sufla slab și moderat, cu ușoare intensificări în timpul ploilor. Temperatura maximă va fi de 27...29 de grade, iar cea minimă de 16...18 grade.

1. ***CALITATEA APELOR***

**1. Pe fluviul Dunărea**

Nu au fost semnalate evenimente deosebite.

**2. Pe râurile interioare**

Nu au fost semnalate evenimente deosebite.

**3. Pe Marea Neagră**

Nu au fost semnalate evenimente deosebite.

1. ***CALITATEA MEDIULUI***
2. **În domeniul aerului**

***Agenţia Naţională pentru Protecţia Mediului*** informează că, din rezultatele analizelor efectuate pentru data de 27.08.2024 în cadrul Reţelei Naţionale de Monitorizare, nu s-au constatat depășiri ale pragurilor de alertă pentru NO2 (dioxid de azot), SO2 (dioxid de sulf) și nici ale pragurilor de alertă și informare pentru O3 (ozon).

**A fost înregistrată depășirea valorii limită zilnice pentru indicatorul particule în suspensie PM10 (pulberi în suspensie cu diametrul sub 10 microni) la stația B-16 (mun. București)**. Concentrațiile au fost determinate în scop informativ, prin metoda nefelometrică, validarea valorilor urmând a fi efectuată după prelucrarea datelor obţinute prin metoda gravimetrică, care este metoda de referinţă în conformitate cu legislaţia naţională și europeană.

1. **În domeniul solului şi vegetaţiei**

***Garda Forestieră Râmnicu Vâlcea*** informează despre producerea, la data de 23.08.2024, ora 16:00, unui incendiu de litieră pe raza Ocolului Silvic Renașterea Pădurii, în zona localităţii Căzănești, judeţul Mehedinți. A fost afectată o suprafață de 0,5 ha în fond forestier proprietate privată. Incendiul a fost stins în aceeaşi zi, la ora 18:00, de către personalul silvic, pompieri și cetățeni.

***Garda Forestieră Râmnicu Vâlcea*** informează despre producerea, la data de 24.08.2024, ora 18:00, unui incendiu de vegetație la liziera pădurii pe raza Ocolului Silvic Renașterea Pădurii, în zona localităţii Prunișor, judeţul Mehedinți. A fost afectată o suprafață de 2 ha în fond forestier proprietate privată. Incendiul a fost stins în aceeaşi zi, la ora 23:30, de către personalul silvic și pompieri.

***Garda Forestieră Râmnicu Vâlcea*** informează despre producerea, la data de 26.08.2024, ora 19:00, unui incendiu de litieră pe raza Ocolului Silvic Peșteana, în zona localităţii Fărcășești, judeţul Gorj. A fost afectată o suprafață de 3,5 ha în fond forestier proprietate privată. Incendiul a fost stins în aceeaşi zi, la ora 20:40, de către personalul silvic, pompieri și cetățeni. Cauza izbucnirii incendiului este utilizarea focului deschis în zona limitrofă fondului forestier.

***Garda Forestieră Focșani*** informează despre producerea, la data de 24.08.2024, ora 17:00, unui incendiu de litieră pe raza Ocolului Silvic Ingka Investments, în zona localităţii Gura Caliței, judeţul Vrancea. A fost afectată o suprafață de 4,4 ha în fond forestier proprietate privată. Incendiul a fost stins în data de 25.08.2024, la ora 20:00, de către personalul silvic, pompieri și cetățeni. Cauza izbucnirii incendiului este utilizarea focului deschis în zona limitrofă fondului forestier.

***Garda Forestieră Râmnicu Vâlcea*** informează despre producerea, la data de 26.08.2024, ora 16:00, unui incendiu de litieră pe raza Ocolului Silvic Peșteana, în zona localităţii Țicleni, judeţul Gorj. A fost afectată o suprafață de 15,26 ha în fond forestier proprietate publică a statului și proprietate privată. Incendiul a fost stins în data de 27.08.2024, la ora 19:00, de către personalul silvic, pompieri și cetățeni. Cauza izbucnirii incendiului este utilizarea focului deschis în zona limitrofă fondului forestier.

***Garda Forestieră Timișoara*** informează despre producerea, la data de 26.08.2024, ora 17:30, unui incendiu de litieră pe raza Ocolului Silvic Păltiniș, în zona localităţii Zorlencior, judeţul Caraș-Severin. A fost afectată o suprafață de 16,5 ha în fond forestier proprietate publică a statului. Incendiul a fost stins în data de 27.08.2024, la ora 21:00, de către personalul silvic și pompieri. Cauza izbucnirii incendiului este utilizarea focului deschis în zona limitrofă fondului forestier.

***Garda Forestieră Timișoara*** informează despre producerea, la data de 26.08.2024, ora 09:00, unui incendiu de litieră pe raza Ocolului Silvic Bocșa Montană, în zona localităţii Moniom, judeţul Caraș-Severin. A fost afectată o suprafață de 52,34 ha în fond forestier proprietate publică a statului. Incendiul a fost stins în data de 27.08.2024, la ora 14:00, de către personalul silvic, pompieri și cetățeni. Nu se cunoaște cauza producerii incendiului.

***Garda Forestieră Timișoara*** informează despre producerea, la data de 26.08.2024, ora 14:00, unui incendiu de litieră pe raza Ocolului Silvic Moldova Nouă, în zona localităţii Pojejena, judeţul Caraș-Severin. A fost afectată o suprafață de 48,5 ha în fond forestier proprietate publică a statului. Personalul silvic și pompierii acționează pentru stingerea incendiului. Cauza izbucnirii incendiului este utilizarea focului deschis în zona limitrofă fondului forestier.

1. **În domeniul supravegherii radioactivităţii mediului**

***Agenţia Naţională pentru Protecţia Mediului*** informează că pentru factorii de mediu urmăriţi nu s-au înregistrat depăşiri ale limitelor de avertizare/alarmare, conform OM 1978/2010, în intervalul 27.08.2024-28.08.2024 şi nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele normale de variație ale fondului natural.

1. **În municipiul Bucureşti**

Nu au fost semnalate evenimente deosebite.